**OZNÁMENIE O ZAČATÍ PRÍPRAVNÝCH TRHOVÝCH KONZULTÁCIÍ a predbežné zapojenie záujemcov k plánovanej nadlimitnej zákazke: „*Poskytovanie servisných služieb a služieb aplikačného rozvoja pre informačný monitorovací systém“***

**podľa § 25 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“)**

* 1. **Identifikácia verejného obstarávateľa**

Ministerstvo investícií, regionálneho rozvoja a informatizácie Slovenskej republiky

Štefánikova 15, 811 05 Bratislava

IČO: 50349287

Kontaktná osoba za vecného gestora: Ing. Andrej Peterka

e-mail: andrej.peterka@vicepremier.gov.sk

tel. č.: + 421 2 20 92 8521

Kontaktná osoba za verejné obstarávanie: Mgr. Branislav Hudec, Mgr. Lucia Kohútková

e-mail: branislav.hudec@vicepremier.gov.sk; lucia.kohutkova@vicepremier.gov.sk

tel. č.: 02 2092 8102; 02 2092 8054

Adresa hlavnej stránky verejného obstarávateľa /URL/: <https://www.mirri.gov.sk/>

* 1. **Návrh na opis predmetu zákazky:**

Predmetom plánovaného verejného obstarávania je *„****Poskytovanie servisných služieb a služieb aplikačného rozvoja pre informačný monitorovací systém****“.* Návrh opisu predmetu zákazky, ktorý bude predmetom prípravných trhových konzultácií a predbežného zapojenia záujemcov je uvedený v prílohe č. 3 tohto oznámenia.

* 1. **Identifikácia predmetu obstarávania podľa CPV kódov:**

48000000-8 - Softvérové balíky a informačné systémy

* 1. **Účel prípravných trhových konzultácií a predbežného zapojenia záujemcov**

Ministerstvo investícií, regionálneho rozvoja a informatizácie Slovenskej republiky (ďalej len „MIRRI“) ako verejný obstarávateľ podľa § 7 ods. 1 písm. a) zákona o verejnom obstarávaní uskutočňuje prípravné trhové konzultácie podľa § 25 zákona o VO na vyššie uvedený plánovaný predmet zákazky.

Účelom prípravných trhových konzultácií a predbežného zapojenia záujemcov (ďalej len „PTK“) je:

* príprava a informovanie potenciálnych záujemcov o plánovanom postupe verejného obstarávania na vyššie uvedený predmet zákazky,
* overenie reálnosti, objektívnosti a primeranosti požiadaviek na plnenie predmetu zákazky,
* získať a zapracovať spätnú väzbu od hospodárskych subjektov – potenciálnych záujemcov, ktorí sa zúčastnia prípravných trhových konzultácií,
* podporiť spresnenie návrhu opisu predmetu zákazky, vrátane určenia vhodných termínov na plnenie zákazky, s cieľom zadefinovať jednoznačný, úplný a nestranný opis predmetu zákazky,
* súčasťou prípravných trhových konzultácií bude aj určenie predpokladanej hodnoty zákazky (ďalej len „PHZ“).

Verejný obstarávateľ za účelom PTK osloví hospodárske subjekty, ktoré sa zaoberajú predmetom zákazky s cieľom stanoviť objektívne a nediskriminačné parametre a požiadavky na predmet zákazky a taktiež stanoviť ďalšie relevantné skutočnosti plánovaného verejného obstarávania tak, aby boli dodržané princípy verejného obstarávania. Účasť na PTK je dobrovoľná a oslovený záujemca sa môže slobodne rozhodnúť, či využije/nevyužije možnosť zúčastniť sa PTK. Záujemca, ktorý sa zúčastní PTK si musí byť vedomý zákonnej úpravy PTK, a to najmä dôsledkov vyplývajúcich z účasti hospodárskeho subjektu na PTK so zreteľom na § 25 a § 40 ods. 7 zákona o verejnom obstarávaní; hospodárske subjekty, ktoré sa zúčastnia PTK, sa môžu zúčastniť pripravovaného verejného obstarávania a predložiť ponuku.

1. Oslovený hospodársky subjekt potvrdí svoj záujem o účasť na PTK najneskôr **do 08.04.2021 do 16:00 hod zaslaním vyplneného formulára** (Príloha č. 1 tohto oznámenia), a to elektronicky formou e-mailu na kontaktné osoby zodpovedné za verejné obstarávanie uvedené v bode 1. tohto oznámenia, a to branislav.hudec@vicepremier.gov.sk; lucia.kohutkova@vicepremier.gov.sk.
2. Cieľom PTK je konzultovať min. rozsah otázok uvedený v Prílohe č. 2 tohto oznámenia. Počas trvania PTK očakáva verejný obstarávateľ od účastníkov PTK aktívnu participáciu a predkladanie návrhov, pripomienok a odporúčaní v súvislosti s plánovaným verejným obstarávaním.
3. Verejný obstarávateľ si vyhradzuje uskutočniť PTK aj vo viacerých po sebe nasledujúcich etapách, ak to bude na základe okolností a rozsahu PTK vhodné a potrebné.
4. Komunikácia v priebehu PTK sa uskutoční v slovenskom jazyku; verejný obstarávateľ bude akceptovať ako komunikačný jazyk aj český jazyk.
	1. **Priebeh prípravných trhových konzultácií**
5. Verejný obstarávateľ všetkým záujemcom, ktorí prejavili záujem o účasť v PTK oznámi e-mailom dátum, miesto a čas uskutočnenia PTK. PTK budú prebiehať dištančne s využitím prostriedkov elektronickej komunikácie formou aplikácie MS Teams. Predpokladaný začiatok PTK je 12.04.2021.
6. PTK budú prebiehať s jednotlivými účastníkmi PTK samostatne a za účasti zástupcov verejného obstarávateľa.
7. S cieľom zaistiť primerané opatrenia, aby sa účasťou záujemcu nenarušila hospodárska súťaž, bude z priebehu PTK vyhotovená písomná zápisnica, ktorej obsah bude záujemcovi zaslaný za účelom uplatnenia pripomienok.
8. Po ukončení PTK verejný obstarávateľ vyhotoví súhrnnú zápisnicu o priebehu PTK, ktorá bude obsahovať výlučne informácie, ktoré viedli k zmene, prípadne úprave podmienok súťaže.
9. Na PTK je hospodársky subjekt oprávnený zúčastniť sa prostredníctvom osoby oprávnenej zúčastniť sa na PTK za hospodársky subjekt (uvedenej vo formulári, prostredníctvom ktorého záujemca potvrdil záujem o účasť v prípravných trhových konzultáciách); nevyžaduje sa účasť štatutárneho zástupcu. Zúčastnená osoba na PTK sa preukáže poverením od osoby oprávnenej konať za hospodársky subjekt (ak relevantné).
10. Ak sa záujemca nemôže osobne zúčastniť PTK, môže zaslať svoje otázky, návrhy alebo pripomienky zaslaním správy na e-mailovú adresu: branislav.hudec@vicepremier.gov.sk a lucia.kohutkova@vicepremier.gov.sk, a to najmä zaslaním vyplnenej prílohy č. 2 tohto oznámenia – Okruh otázok.
11. Verejný obstarávateľ vyhodnotí získané informácie a poznatky z PTK a následne upraví opis predmetu zákazky, ktorý bude podkladom na určenie PHZ. Verejný obstarávateľ následne zašle opis predmetu zákazky (návrh výzvy za účelom určenia PHZ) a vyzve všetky zúčastnené hospodárske subjekty na predloženie cenovej ponuky za účelom stanovenia PHZ.
12. Verejný obstarávateľ príjme primerané opatrenia na zabezpečenie ochrany dôverných informácií, ktorú môžu byť v rámci PTK poskytnuté. Hospodársky subjekt označí informácie, ktoré považuje za dôverné, a s ktorými vyžaduje primerané zaobchádzanie.
13. Verejný obstarávateľ si vyhradzuje právo upravovať informácie týkajúce sa priebehu a obsahu PTK kedykoľvek počas ich trvania. O prípadných zmenách bude verejný obstarávateľ informovať dostatočne vopred.
	1. **Predkladanie odpovedí na otázky a dokumentov v priebehu PTK**

Bližšie informácie o predmete PTK sa nachádzajú v samostatnej prílohe č. 3 tohto oznámenia, v ktorej sú popísané požiadavky na predmet zákazky.

Hospodársky subjekt potvrdí svoj záujem o účasť na PTK elektronicky, a to zaslaním vyplnenej prílohy č. 1 tohto oznámenia o vyhlásení PTK na e-mailovú adresu branislav.hudec@vicepremier.gov.sk, lucia.kohutkova@vicepremier.gov.sk najneskôr **do 08.04.2021 do 16:00 hod**.

* 1. **Náklady spojené s PTK**

Všetky náklady a výdavky spojené s účasťou na PTK znáša účastník PTK bez akéhokoľvek finančného nároku na verejného obstarávateľa.

* 1. **Doplňujúce informácie**

Tento dokument obsahuje informácie, ktoré majú predbežný/indikatívny charakter a môžu podliehať zmenám. Z tohto dôvodu sa informácie uvedené v tomto dokumente nemôžu považovať za (i) opis predmetu zákazky verejného obstarávania, (ii) súťažné podklady pre účely predloženia ponuky.

**Prílohy:**

Príloha č. 1 Formulár k prípravným trhovým konzultáciám na predmet zákazky „*Poskytovanie servisných služieb a služieb aplikačného rozvoja pre informačný monitorovací systém*“

Príloha č. 2 Okruh otázok k PTK a predbežnému zapojeniu záujemcov

Príloha č. 3 Návrh opisu predmetu zákazky

**Dňa 31.03.2021**